《慈溪金沙冈歌》
宋代·杨简

冈涌金沙来几里，贴天衮衮白云里。
雄峰健陇四奔驰，每每回顾慈溪水。
慈溪慈溪孝名美，即天之经地之义。
子思不知万物我发育，推与圣人自固蔽。
己自固蔽祸犹小，固蔽后学祸甚大。
孔子没近二千年，未有一人措其愆，
汩汩昏昏到今日。所幸慈溪却不然，
灼见子思孟子病同源。不得已指其蔽，
写出世所不传。大道荡荡而平平，
圣训至明至坦夷，一无荆刺相维缠。
学子首肯斑斑焉，静明庄敬非强参。
学者多觉近二百，事体大胜于已前。
学徒转相启告又未已，大道行乎讵非天。

作者简介：（1141—1226）明州慈溪人，字敬仲，世称慈湖先生。杨庭显子。孝宗乾道五年进士。授富阳主簿。师事陆九渊，发展心学，主张“毋意”、“无念”，“无思无虑是谓道心”等。尝知乐平县，兴学校，教生徒，邑内夜无盗警，路不拾遗。光宗绍熙五年，召为国子博士。宁宗嘉定初出知温州，首倡废除妓籍，以廉俭为民所爱戴。官终宝谟阁学士。卒谥文元。有《慈湖诗传》、《杨氏易传》、《先圣大训》、《五诰解》及《慈湖遗书》等。